**ПРИЛОГ 6-B**

ИНСТРУKЦИЈЕ ЗА ПОЗНАТЕ ПОШИЉАОЦЕ

Ове инструкције ће вам помоћи приликом процјене ваших постојећих безбједносних поступака у односу на потребне критеријуме за познате пошиљаоце како су описани Правилником о стандардима из безбједности цивилног ваздухопловства(у даљем тексту: Правилник). Оне би требале да омогуће да се увјерите да испуњавате захтјева прије организовања службене валидације на лицу мјеста.

Важно је омогућити стручном лицу/инспектору BHDCA разговор с правим људима током процјене (нпр. лицем одговорним за безбједност и лицем одговорним за запошљавање особља). За биљежење процјене користи се контролна листа из Прилога 6-C Анекса IV Правилника. Након попуњавања контролне листе за процјену, с подацима садржаним у њој поступа се као с повјерљивим подацима.

Имајте на уму да су двије врсте питања на контролној листи: (1) она за коју негативан одговор аутоматски значи да не можете бити прихваћени као познати пошиљалац и (2) она која се користе за добијање опште слике ваших одредби безбједности како би се валидатору омогућило доношење општег закључка. Питања на која негативан одговор аутоматски резултира оцјеном „не задовољава” означена су **подебљаним словима** у захтјевима у наставку. Ако је наведено „не задовољава” за захтјеве наведене **подебљаним** словима, објасниће вам се разлози за то и дати савјети о прилагођавању које је потребно извршити за пролаз.

Ако сте носилац одобрења АЕО у складу са чланом 7. Закона о царинској политици у Босни и Херцеговини („Службени гласник БиХ“, број 58/15) и чланом 23. Одлуке о спровођењу Закона о царинској политици у Босни и Херцеговини (“Службени гласник БиХ”, бр. 13/19, 54/19, 21/20, 47/21, 49/21, 4/22 и 6/23) који се односи на тзв. одобрења AEOF и AEOS и те ако су локацију за коју сте затражили статус познатог пошиљаоца успјешно прегледали надлежни царински органи на датум не више од три године прије датума подношења захтјева за добијање статуса познатог пошиљаоца, дужни сте испунити - а ваш правни заступник мора потписати - Дио 1 који се тиче организације и одговорности, као и изјаву о обавезама „Контролне листе за валидацију познатих пошиљалаца” из Прилога 6-C овог анекса.

Ако сте носилац сертификата АЕО из члана 23. став 1) тачка б) или члана 23. став 3) Одлуке о спровођењу Закона о царинској политици у Босни и Херцеговини (“Службени гласник БиХ”, бр. 13/19, 54/19, 21/20, 47/21, 49/21, 4/22 и 6/23) (тзв. сертификати AEOF и AEOS), те ако су локацију за коју сте затражили статус познатог пошиљаоца успјешно прегледала царинска тијела на датум не више од три године прије датума подношења захтјева за добијање статуса познатог пошиљаоца, дужни сте испунити – а ваш правни заступник мора потписати – Дио 1. који се тиче организације и одговорности, као и изјаву о обавезама „Контролне листе за вредновање познатих пошиљалаца” из Додатка 6-C овог анекса.

Увод

Терет мора потицати од вашег предузећа на локацији на којој се обавља инспекција. Ово обухвата производњу на локацији и активности преузимања и паковања (*pick and pack*) кад се предмети не препознају као ваздушни терет док нису одабрани за извршење налога. (Такође видјети Напомене)

Такође **ћете морати одредити кад пошиљка терета/поште постаје препозната као ваздушни терет/ваздушна пошта** и показати да сте увели одговарајуће мјере за њихову заштиту од неовлашћеног дирања или манипулисања. То укључује детаље у вези с припремом, паковањем, складиштењем и/или отпремом.

Организација и одговорности

Бићете дужни дати детаље о вашој организацији (назив, порески број или број при привредној комори или број из регистра пословних субјеката, ако се примјењује, број одобрења АЕО и датум посљедњег прегледа, те локације од стране надлежних царинских органа, ако је примјењиво), адресу локације која ће се процјењивати и адресу сједишта организације (ако се разликује од локације која ће се процјењивати). Потребно је навести датум посљедње процјене и посљедњу јединствену алфанумеричку ознаку (ако је примјењиво), као и природу пословања, приближан број запослених на локацији, име и презиме и функцију лица одговорног за безбједност ваздушног терета/ваздушне поште и податке за контакт.

Поступак запошљавања особља

Бићете дужни дати детаље о поступцима запошљавања цјелокупног особља (сталног, привременог или агенцијског, возача) с приступом ваздушном терету/ваздушној пошти која се може идентификовати. Поступак запошљавања укључује **провјеру прије запошљавања или безбједносну** **провјеру** у складу са наведеним под 11.1. Анекса IV Правилника.

Службена валидација на лицу мјеста укључује разговор с лицем задуженим за запошљавање особља. Он/она ће морати дати на увид доказе о поступцима предузећа (нпр. празне обрасце).

Поступак обуке особља у подручју безбједности

Бићете дужни доказати да је **све особље** (стално, привремено или агенцијско особље, возачи) **с приступом ваздушном терету/ваздушној пошти прошло одговарајућу обуку о питањима подизања свијести о безбједности**. Ова обука одвијаће се у складу са наведеним под 11.2.7. Анекса IV Правилника. Записе о појединачној обуци треба чувати у досијеу. **Осим тога, од вас ће се тражити да покажете да је све релевантно особље које спроводи безбједносне контроле прошло обуку или периодичну обуку у складу са Поглављем 11 Анекса IV Правилника**.

Физичко обезбјеђење

Бићете дужни показати како је заштићена ваша локација (нпр. физичка ограда или препрека) и да су успостављени одговарајући поступци контроле приступа. Према потреби, бићете дужни дати податке о сваком алармном и/или CCTV систему. **Неопходно је да се контролише приступ подручју у којем се обрађује или складишти ваздушни терет/ваздушна пошта**. Сва врата, прозори и друге тачке приступа ваздушном терету/пошти морају бити обезбијеђени или подлијегати контроли приступа.

Припрема (према потреби)

Бићете дужни показати да је приступ подручју у којем се обавља припрема контролисан и да се надзире поступак припреме. Ако се производ током припреме може идентификовати као ваздушни терет/ваздушна пошта, **биће потребно доказати да су предузете мјере безбједности ваздушног терета/ваздушне поште од неовлашћене манипулације или злоупотребе**.

Паковање (према потреби)

Бићете дужни показати да је приступ подручју у којем се обавља паковање контролисан и да се надзире поступак паковања. Ако се производ током пакирања може идентификовати као ваздушни терет/ваздушна пошта, **биће потребно доказати да су предузете мјере заштите ваздушног терета/ваздушне поште од неовлашћене манипулације или злоупотребе.**

Бићете дужни дати детаље о поступку паковања и доказати да су сви готови производи провјерени прије паковања.

Бићете дужни описати готово спољашње паковање и доказати да је чврсто. Такође сте дужни показати како је готово спољшње паковање осјетљиво на злоупотребу, на примјер коришћењем нумерисане пломбе, безбједносне траке, посебних печата или картонских кутија учвршћених самољепљивом траком. Такође сте дужни показати да се ти предмети чувају у безбједним условима кад нису коришћени и да се контролише њихово издавање.

Складиштење (према потреби)

Бићете дужни показати да је приступ складишном простору контролисан. Ако се производ током складиштења може идентификовати као ваздушни терет/ваздушна пошта, **биће потребно доказати да су предузете мјере заштите ваздушног терета/ваздушне поште од неовлашћене манипулације или злоупотребе**.

Коначно, **бићете дужни доказати да се готови и паковани ваздушни терет/ваздушна пошта провјерава прије отпреме.**

Отпрема (према потреби)

Бићете дужни показати да је приступ подручју отпреме контролисан. Ако се производ током отпреме може идентификовати као ваздушни терет/ваздушна пошта, **биће потребно доказати да су предузете мјере заштите ваздушног терета/ваздушне поште од неовлашћене манипулације или злоупотребе**.

Превоз

Бићете дужни дати детаље о начину превоза терета/поште регулисаном агенту.

Ако користите властити превоз, бићете дужни показати да је обученост ваших возача на захтијеваном нивоу. **Ако ваше предузеће користи подизвођача, бићете дужни обезбиједити да (а) ви запечатите или пакујете ваздушни терет/ваздушну пошту, како бисте обезбиједили да свака злоупораба буде очита и да (b) изјава превозника како је наведена у Прилогу 6-Е Правилника буде потписана од стране превозника**.

Ако сте одговорни за превоз ваздушног терета/поште, бићете дужни показати да се превозна средства **могу обезбиједити**, било путем пломби, ако је изводљиво, или било којом другом методом. Приликом коришћења нумерисаних пломби, бићете дужни доказати да је приступ пломбама контролисан и да се бројеви биљеже. Ако се користе друге методе, бићете дужни показати како сте обезбиједили да злоупотреба терета/поште буде очита и/или како је очувана њихова безбједност. Осим тога, бићете дужни показати да су успостављене све мјере за провјеру идентитета возача возила који преузимају ваш ваздушни терет/ваздушну пошту.

Такође ћете бити дужни показати да сте обезбиједили безбједност терета/поште након напуштања просторија. **Бићете дужни доказати да је ваздушни терет/ваздушна пошта заштићена од неовлашћене манипулације током превоза**.

**Нећете** морати пружити доказе о обучености возача нити копију изјаве превозника ако је регулисани агент организовао преузимање ваздушног терета/ваздушне поште из ваших просторија.

Одговорности пошиљаоца

**Бићете дужни изјавити да ћете прихватити ненајављене инспекције инспектора BHDCA за потребе надзора тих стандарда.**

**Такође ћете бити дужни изјавити да ћете дати BHDCA потребне детаље одмах или најмање у року од 10 радних дана ако:**

1. **је цјелокупна одговорност за безбједност додијељена другом лицу од именованог,**
2. **постоје друге измјене у односу на просторије или поступке које могу значајно утицати на безбједност,**
3. **ваше предузеће престаје с радом, више се не бави ваздушним теретом/ваздушном поштом или више не може испуњавати услове из Правилника.**

**Коначно, бићете дужни дати изјаву о одржавању стандарда безбједности до сљедећег службене процјене на лицу мјеста и/или сљедеће инспекције**.

Тада ћете бити дужни преузети пуну одговорност за изјаву и потписати документ о процјени.

НАПОМЕНЕ

**Експлозивне и запаљиве направе**

Састављене експлозивне и запаљиве направе смију се преносити у пошиљкама терета ако су у потпуности испуњени захтјеви свих правила безбједности (*safety*).

**Пошиљке из других извора**

Провјерени пошиљалац може регулисаном агенту прослиједити пошиљке које не потичу од њега самог, под условом:

1. да су оне одвојене од пошиљака које потичу од њега, и
2. да је поријекло јасно назначено на пошиљци или на пратећој документацији.

Све такве пошиљке се прије утовара у ваздухоплов морају прегледати.